**Meghosszabbított pályázati felhívás**

**az EBESZ Junior Professional Officer gyakornoki programjára**

**Az EBESZ Titkársága az elmúlt évekhez hasonlóan idén is 1 éves Junior Professional Officer (JPO) gyakornoki programot hirdetett Bécsben, amelyre magyar fiatalok jelentkezését is várják. A korábbi március 18-i jelentkezési határidőt április 10-ig meghosszabbították, tekintettel a COVID 19 járványra (a március 18-ig beküldött pályázatok ugyanakkor érvényesek maradnak).**

A Junior Professional Officer (JPO) program általános célja, hogy a kiválasztott JPO-k átfogó képet kapjanak a Szervezetről és megismerjék az EBESZ tevékenységét és szabályozási kereteit. Ezen túlmenően a cél az, hogy a JPO-k a képzés nyomán olyan fontos készségekre és képességekre tegyenek szert, amelyek lehetővé teszik szakmai pályafutásuk építését egy nemzetközi és multikulturális környezetben, továbbá, hogy mind a Titkárság, mind a helyszíni műveletek szintjén tapasztalatot szerezzenek és ezáltal a jövőben nemzetközi intézmények pozícióiért versenyezzenek.

Egyéves megbízatásuk során a JPO-k elsőként a Titkárságon töltenek el hat hónapos időszakot (2020. szeptember-2021. március között), ezt követi egy további hat hónapos időszak az egyik EBESZ-misszióban (2021 márciusa-2021 szeptembere között). A pályázóknak lehetősége van arra, hogy előre jelezzék, leginkább mely két pályázati helyet részesítik előnyben, ugyanakkor a **Szervezet fenntartja magának a jogot, hogy a fogadó részleg igényei szerint tegye a jelölteket shortlist-re**.

**Pályázati feltételek:**

* a pályázó az EBESZ részes államainak állampolgára
* a pályázó 30 évnél fiatalabb
* akkreditált egyetemről származó első diploma az EBESZ mandátumával kapcsolatos releváns területeken (közgazdaságtan / környezeti tanulmányok, oktatási / szociális tudományok, nemzetközi jog (büntetőjog), terrorizmus, közép-ázsiai vagy kelet-európai tanulmányok, béke és konfliktusok, pénzügy, számvitel, emberi erőforrások, illetve rendőrségi/katonai akadémiai diploma
* angol nyelv professzionális ismerete szóban és írásban egyaránt, valamint egyértelmű és tömör kommunikációs képesség, az EBESZ többi hivatalos nyelvének, különösen az orosz nyelv ismerete előny
* hatékony munkakapcsolat fenntartása a különböző nemzeti és kulturális háttérrel rendelkező emberekkel, a pártatlanság és az objektivitás megőrzése mellett
* a nemek közötti egyenlőség szempontjainak a feladatokba és tevékenységekbe való beillesztésének képessége
* nyitottság, rugalmasság, magas motiváció és a kihívásokra való felkészültség
* a korábbi hasonló munkatapasztalat előny
* a nemek közötti egyenlőség és a földrajzi egyensúly a pályázatok értékeléséhez használt kritériumok részét képezik.

**Pályázat benyújtása:**

A programban való részvétel iránt érdeklődők **az alábbi linken található pályázati űrlapon keresztül jelentkezhetnek**: <https://jobs.osce.org/vacancies/junior-professional-officer-programme-vnsecs01515>

Az online pályázati rendszer közvetlenül az állampolgárság szerinti ország illetékes hatóságainak (Magyarország esetében a Külgazdasági és Külügyminisztériumnak) továbbítja a pályázatokat, akik a jelöltek nominálását megelőzően előszelekciót végeznek, ezért **fontos, hogy a pályázók ne közvetlenül a pályázati határidő lejárta előtt adják le jelentkezésüket, kérjük azokat lehetőleg legkésőbb április 7-ig az EBESZ felé benyújtani**. **Késedelmes jelöléseket az EBESZ titkársága nem vesz figyelembe!**

**EBESZ által megjelölt pályázati határidő:**

**2020. április 10. 23.59 CET**

**Pályázók kiválasztása:**

A pályázók kiválasztása egy írásbeli teszt és egy előre rögzített SONRU kompetencia alapú interjú alapján történik majd. A technikai/poszthoz kapcsolódó kompetenciák mellett az EBESZ meghatározta az elvárt készségek jegyzékét. A JPO-knak meg kell felelniük az EBESZ kompetencia modelljében meghatározott feltételeknek is, amelyeket a következő linken keresztül lehet megtekinteni: jobs.osce.org/resources/document/ourcompetency- model.

**Sikeres pályázók juttatásai:**

Tekintettel az álláshely „international seconded” besorolására, a **JPO-k havonta 1 250 EUR összegű támogatást kapnak titkársági megbízatásuk során, és havonta 1000 EUR összegű támogatást a helyszíni művelet során**, és ez idő alatt egészségügyi, élet- és baleset biztosításukat, valamint utazási költségeiket az EBESZ fedezi. A **sikeres pályázók ugyanakkor maguk fedezik lakhatásuk költségeit**, melyben az EBESZ – szükség szerint - kész tanácsot adni. **Felhívjuk a figyelmet továbbá arra, hogy a KKM, mint jelölő szerv további juttatást nem tud biztosítani.**